KOMISIJOS SPRENDIMAS
2006 m. birželio 14 d.
iš dalies keičiantis Sprendimą 2006/346/EB dėl tam tikrų apsaugos priemonių, susijusių su klasikiniu kiaulių maru Vokietijoje
(pranešta dokumentu Nr. C(2006) 2323)
(Tekstas svarbus EEE)
(2006/411/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Reaguojant į klasikinio kiaulių maro protrūkius Vokietijoje buvo nedelsiant nustatytos apsaugos ir priežiūros zonos aplink protrūkio vietas Vokietijoje pagal 2001 m. spalio 23 d. Tarybos direktyvos 2001/89/EB dėl Bendrijos klasikinio kiaulių maro kontrolės priemonių (2) 9 straipsnio 1 dalį.
(2)
Be to, 2006 m. gegužės 15 d. Komisijos sprendimas 2006/346/EB dėl tam tikrų apsaugos priemonių, susijusių su klasikiniu kiaulių maru Vokietijoje, ir panaikinantis Sprendimą 2006/274/EB (3), buvo priimtas siekiant toliau taikyti ir plėsti priemones, kurių Vokietija ėmėsi pagal Direktyvą 2001/89/EB.
(3)
Remiantis neseniai Vokietijos pateikta informacija, tikslinga pakeisti tame sprendime nustatytas apsaugos priemones, susijusias su klasikiniu kiaulių maru toje valstybėje narėje, ypač Šiaurės Reino-Vestfalijos dalyse, kuriose tos priemonės yra taikomos.
(4)
Be to, tikslinga nustatyti nukrypti leidžiančias nuostatas kiaulių išvežimui iš tam tikrų ūkių, į kuriuos buvo atvežta gyvų kiaulių, tose Šiaurės Reino-Vestfalijos dalyse, kuriose paplitęs klasikinis kiaulių maras.
(5)
Būtina pratęsti Sprendimo 2006/346/EB taikymą ir tuo pat metu bei nepažeidžiant apribojimų, taikomų pagal Direktyvą 2001/89/EB, priimti nuostatas apribotoms teritorijoms pritaikyti prie faktinės ligos situacijos.
(6)
Todėl Sprendimą 2006/346/EB reikėtų atitinkamai iš dalies pakeisti.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/346/EB iš dalies keičiamas taip:
1)
1 straipsnis keičiamas taip:
„1 straipsnis
Vokietija užtikrina, kad kiaulės nebūtų vežamos į kitas valstybes nares ir trečiąsias šalis iš:
a)
I priede išvardytų teritorijų;
b)
ūkių jos teritorijoje, esančių I priede neišvardytose teritorijose, į kurias buvo atvežtos kiaulės iš I priede išvardytose teritorijose esančio ūkio po 2006 m. kovo 15 d.“;
2)
2 straipsnis keičiamas taip:
„2 straipsnis
1. Vokietija užtikrina, kad:
a)
nepažeidžiant Direktyvoje 2001/89/EB, ypač jos 9, 10 ir 11 straipsniuose, nustatytų priemonių:
i)
kiaulės nebūtų išvežamos iš I priedo A dalyje išvardytose teritorijose esančių ūkių;
ii)
skerstinas kiaules, kilusias iš ūkių, esančių I priedo A dalyje neišvardytose teritorijose, į skerdyklas minėtose teritorijose ir kiaules per minėtas teritorijas leidžiama vežti tik:
-
pagrindiniais keliais arba geležinkeliais, ir
-
laikantis kompetentingos institucijos pateiktų išsamių nurodymų siekiant užtikrinti, kad vežant tokias kiaules būtų išvengta tiesioginio arba netiesioginio jų sąlyčio su kitomis kiaulėmis;
b)
kiaulės iš I priedo B dalyje išvardytų teritorijų nebūtų vežamos į kitas Vokietijos teritorijas, išskyrus tiesioginį vežimą:
i)
skerstinų kiaulių į skerdyklą nedelsiant paskersti, jeigu kiaulės yra kilusios iš vieno ūkio;
ii)
veislinių ir mėsinių kiaulių į ūkį, jeigu kiaulės bent 30 dienų arba tuo atveju, jei paršeliai nėra vyresni nei 30 dienų, nuo paršelių atsivedimo dienos buvo laikomi viename ūkyje:
-
į kurį per 30 dienų iki pat kiaulių išvežimo dienos nebuvo atvežta gyvų kiaulių; ir
-
kuriame pagal Sprendimo 2002/106/EB priedo IV skyriaus D dalies 2 punktą buvo atlikti klinikiniai tyrimai ir gauti neigiami rezultatai.
2. Kompetentinga institucija, nukrypdama nuo 1 dalies a punkto, gali leisti kiaules iš I priedo A dalyje išvardytose teritorijose, tačiau ne apsaugos arba priežiūros zonose, esančių ūkių išvežti:
a)
tiesiai į skerdyklą, esančią minėtose teritorijose, arba išskirtiniais atvejais - į nurodytas skerdyklas Vokietijoje, tačiau ne minėtose teritorijose, nedelsiant skersti, jeigu kiaulės yra vežamos iš ūkio, kuriame pagal Sprendimo 2002/106/EB priedo IV skyriaus D dalies 3 punktą buvo atlikti klinikiniai tyrimai ir gauti neigiami rezultatai;
b)
į minėtose teritorijose esantį ūkį, jeigu kiaulės bent 45 dienas arba tuo atveju, jei paršeliai nėra vyresni nei 45 dienos, nuo paršelių atsivedimo dienos buvo laikomi viename kilmės ūkyje:
i)
į kurį per 45 dienas iki pat kiaulių išvežimo dienos nebuvo atvežta gyvų kiaulių;
ii)
kuriame pagal Sprendimo 2002/106/EB priedo IV skyriaus D dalies 2 punktą ir IV skyriaus D dalies 4 punkto antrą-ketvirtą pastraipas buvo atlikti klinikiniai tyrimai ir gauti neigiami rezultatai;
c)
nukrypdama nuo b punkto i papunkčio Vokietija gali:
i)
sumažinti 45 dienų laikotarpį iki 20 dienų, jeigu per šešių mėnesių laikotarpį iki pat kiaulių išvežimo dienos į b punkte minėtą kilmės ūkį nebuvo atvežta kiaulių, išskyrus kiaulaites, iš vieno ir to paties ūkio; arba
ii)
sustabdyti 2 dalies b punkto i papunktyje numatytos sąlygos galiojimą, jeigu į toje dalyje minėtą kilmės ūkį nebuvo atvežta kiaulių, išskyrus kiaulaites, kurioms buvo atlikti laboratoriniai tyrimai, iš mėginių, paimtų per 10 dienų nuo išvežimo dienos, ir buvo gauti neigiami šių tyrimų rezultatai:
-
tyrimo, skirto nustatyti antikūnus, ir
-
dviejų iš eilės tyrimų su septynių dienų tarpu, skirtų nustatyti klasikinio kiaulių maro viruso genomą (RT-PCR), atliktų nacionalinėje etaloninėje laboratorijoje.
3. Nukrypdama nuo 1 dalies a punkto, kompetentinga valdžios institucija gali leisti tiesiogiai vežti kiaules iš priežiūros zonoje esančio ūkio į nurodytą ūkį, kuriame kiaulių nėra ir kuris įsikūręs toje pačioje priežiūros zonoje, jeigu:
a)
kiaulės vežamos laikantis Direktyvos 2001/89/EB 11 straipsnio 1 dalies f punkte ir 11 straipsnio 2 dalyje nustatytų sąlygų;
b)
ūkyje, iš kurio vežamos kiaulės, buvo atlikti Sprendimo 2002/106/EB priedo IV skyriaus D dalies 2 punkte nustatyti tyrimai ir buvo gauti neigiami tyrimų rezultatai.
4. Nukrypdama nuo 1 dalies a punkto, kompetentinga valdžios institucija gali leisti tiesiogiai vežti kiaules iš priežiūros zonoje esančio ūkio į nurodytą ūkį priežiūros zonoje, jeigu:
a)
nurodytas paskirties ūkis yra bent 10 km nutolęs nuo šalies sienos su kita valstybe nare ir tame ūkyje mažiausiai 21 dieną nuo išvalymo ir dezinfekavimo pagal Direktyvos 2001/89/EB 12 straipsnį pabaigos nebuvo kiaulių;
b)
nurodytas paskirties ūkis prieš atvežant kiaules buvo trečią kartą išvalytas ir dezinfekuotas prižiūrint veterinarijos gydytojui;
c)
visos kiaulės į nurodytą paskirties ūkį atvežamos per 20 dienų laikotarpį;
d)
kiaulėms nurodytame paskirties ūkyje atliekamas serologinis tyrimas pagal Sprendimo 2002/106/EB priedo IV skyriaus E dalį, iš mėginių, paimtų ne anksčiau nei 40 dienų po paskutinių c punkte nurodytų kiaulių atvežimo dienos;
e)
iš nurodyto paskirties ūkio tiesiogiai skersti į skerdyklą, esančią I priedo A dalyje išvardytose teritorijose, kiaulės išvežamos tik jeigu joms atliktas d punkte minėtas tyrimas.
Kompetentinga Vokietijos valdžios institucija registruoja kiekvieną tokį kiaulių vežimą ir nedelsdama apie tai praneša Komisijai Maisto grandinės ir gyvūnų sveikatos nuolatiniame komitete.“;
3)
8 straipsnis keičiamas taip:
„8 straipsnis
1. Sprendimas 2006/346/EB iš dalies keičiamas taip:
a)
2 straipsnio 1 dalies b punktas panaikinamas;
b)
2 straipsnio 2 dalies b punkte žodžiai „minėtose teritorijose“ pakeičiami žodžiais „Vokietijoje“;
c)
2 straipsnio 4 dalies e punkte žodžiai „skerdyklą, esančią I priedo A dalyje išvardytose teritorijose“ pakeičiami žodžiais „nurodytas skerdyklas, esančias Miunsterio Regierungsbezirk;
d)
I priedo A dalis pakeičiama taip:
„A.
Šiaurės Reine-Vestfalijoje, priežiūros zonos, nustatytos pagal Direktyvą 2001/89/EB aplink protrūkio židinius Borken-01, Borken-02 ir Borken-03, teritorija“;
e)
I priedo B dalis panaikinama.
Ši straipsnio dalis taikoma nuo 2006 m. liepos 1 d.
2. Šis sprendimas taikomas iki 2006 m. liepos 31 d.
Tačiau šiame sprendime numatytos priemonės negali būti taikomos nuo šios datos, jeigu:
a)
visuose 2 straipsnio 4 dalies a punkte minėtuose ūkiuose buvo atlikti 2 straipsnio 4 dalies d punkte numatyti serologiniai tyrimai ir gauti neigiami rezultatai; ir
b)
Vokietija pranešė Komisijai ir kitoms valstybėms narėms apie tokius neigiamus rezultatus.
3. 1 dalies tikslais 2006 m. birželio 30 d. Vokietija turi patvirtinti Komisijai ir kitoms valstybėms narėms, kad:
a)
ji atitinka šio sprendimo sąlygas; ir
b)
nuo šio sprendimo priėmimo I priede išvardytose teritorijose daugiau nebuvo įtariamas arba patvirtintas klasikinio kiaulių maro protrūkis.
4. Patvirtinus, kad atitinkamos 3 dalyje minėtos sąlygos, valstybės narės turi iš dalies pakeisti priemones, kurias jos taiko prekybai, siekiant, kad jos atitiktų šį sprendimą.“;
4)
Sprendimo 2006/346/EB I priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. birželio 14 d.